अजब है दास्तां तेरी ए ज़िंदगी...
दोस्तो, रफ़ी साहब के तो आपने बहुत से क़िस्से पढ़े और सुने होंगे, जो उनकी ज़िंदगी के यादगार हिस्से हैं, उनकी अच्छाइयों के, उनकी भलमनसाहत के, उनकी नेकियों के। उनके गुज़र जाने के बाद भी उनकी अच्छाइयों का सिला आज भी उनके परिवार को मिलताAjab Hai Dastaan Teri Aye Zindagi.
दोस्तो, रफ़ी साहब के तो आपने बहुत से क़िस्से पढ़े और सुने होंगे, जो उनकी ज़िंदगी के यादगार हिस्से हैं, उनकी अच्छाइयों के, उनकी भलमनसाहत के, उनकी नेकियों के। उनके गुज़र जाने के बाद भी उनकी अच्छाइयों का सिला आज भी उनके परिवार को मिलता रहता है। कहते हैं कि पूर्वजों की करनी का फल आने वाली नस्लों को मिलता है। आज ऐसा ही एक वाक़या आपके साथ साझा करने जा रहा हूं।
रफ़ी साहब की दोनों बड़ी बहुएं सलीम खान साहब की बड़ी बहन की बेटियां हैं- यास्मीन हामिद रफ़ी और फौज़िया हामिद रफ़ी। दोनों लंदन में रहती हैं, इंग्लैंड की नागरिक हैं। कुछ साल पहले की बात है। मैं अपने दोस्त संजीव सरन के निवास स्थान पर गया तो उनके यहां पर मेरी मुलाकात यास्मीन रफ़ी से हो गई, जिन्हें सब डॉली बाजी कह रहे थे और वहां उनकी बेटी फरहाना भी थी। डॉली बाजी ने मुझे बताया कि उन्होंने अपनी ज़िंदगी में अपने ससुर रफ़ी साहब से नेक और शरीफ़ इंसान नहीं देखा। बकौल डॉली बाजी, ‘दुनिया में उनकी कितनी इज़्ज़त है, उसकी मिसाल देती हूं। मैंने इंडिया आने का प्रोग्राम बनाया। मैंने अपनी बेटी फरहाना से भी चलने का पूछा तो उसने मना कर दिया। खैर, मैंने अपना इंडिया का वीज़ा करवा लिया। लेकिन मेरी फ्लाइट के एक दिन पहले फरहाना ने मुझसे कहा कि मम्मी मैं भी चलूंगी। मैंने कहा कि अब कल रात की फ्लाइट है, एक दिन में इंडिया का वीज़ा कैसे होगा? वो बोली कि कल सुबह मैं एम्बेसी जाती हूं, हाई कमिश्नर से मिलती हूं और वीज़ा लगवा लूंगी। फ्लाइट तो कल रात की है।’
तो वह सुबह उठकर एम्बेसी भागी और वहां जाकर देखा तो एम्बेसी के बाहर फंक्शन की तैयारी चल रही थी। कई सारे लोग आकर बैठ रहे थे। उसने वहां जाकर कहा कि मुझे हाई कमिश्नर से मिलना है तो उससे कहा गया कि आज तो एम्बेसी बंद है। आज 15 अगस्त की छुट्टी है। हाई कमिश्नर आएंगे, फ्लैग ऑफ करेंगे, गेट-टुगेदर होगा और फिर वो चले जाएंगे। तो आज तो इम्पॉसिबल है। तो फरहाना मायूस हो गई, लेकिन वहां फ्लैग होस्टिंग के लिए जितने इंडियंस आए थे, वो भी उनके साथ बैठ गई।
हाई कमिश्नर आए और फ्लैग होस्टिंग करने के लिए सीधे फ्लैग की तरफ चल दिए। फरहाना भी आगे बढ़ी और हाई कमिश्नर से बोली कि एक्सक्यूज़ मी सर, मुझे आज इंडिया जाना है। अगर मुझे वीज़ा मिल जाए तो अच्छा होता। इस पर हाई कमिश्नर बोले कि तुम इंडियन हो तो तुम्हें पता होना चाहिए कि आज स्वतंत्रता दिवस है। हम आज़ादी का जश्न मनाने के लिए यहां आए हैं। आज ऑफिस का कोई काम नहीं होगा, आज छुट्टी है.... । यह बोलकर वो आगे बढ़े, तभी फरहाना ने कहा- "सर, आपको अपने बारे में बताना चाहती हूं कि मैं कौन हूं ...।’
हाई कमिश्नर ने चिढ़ते हुए पूछा, ‘बताओ कौन हो तुम...?’ इस पर फरहाना बोली, ‘मैं मोहम्मद रफ़ी की पोती हूं।’
यह सुनकर हाई कमिश्नर हैरान रह गए। उन्होंने पूछा, "कौन मोहम्मद रफ़ी, महान गायक?’ फरहाना ने जवाब दिया, "जी’।
हाई कमिश्नर चलकर नज़दीक आए, फरहाना का हाथ पकड़ा और कहा, तुमने ऐसे इंसान का नाम ले लिया है जिसके लिए हिदुस्तान की एम्बेसी कभी बंद नहीं हो सकती।
पहले झंडा वंदन हुआ, राष्ट्रगान गाया गया और फिर हाई कमिश्नर ने अपने स्टॉफ़ से अपना ऑफिस खोलने को कहा। वो फरहाना को लेकर गए और इंडिया का वीज़ा लगाया। और फिर पासपोर्ट दिखाया और कहा कि देख लो फरहाना, यह इकलौता ऐसा पासपोर्ट है जिस पर 15 अगस्त वाले दिन वीज़ा लगा।
एक और वाक़या मैं आपको बताता हूं जो अमिताभ बच्चन साहब ने मेरे साथ साझा किया था। उन्हीं के शब्दों में सुनते हैं यह किस्सा:
‘हम लोग शो करने कलकत्ता गए थे। एक दिन रफ़ी साहब के साथ हमारा शो था। अगले दिन किशोर कुमार साहब के साथ शो था। रफ़ी साहब के साथ हमारा शो बड़ा कामयाब रहा। दूसरे दिन रफ़ी साहब एयरपोर्ट के लिए निकल गए। उस दिन का शो किशोर कुमार साहब के साथ था। और अचानक बॉम्बे से खबर आई कि किशोर कुमार की फ्लाइट मिस हो गई, अब वो आ नहीं सकते। उस ज़माने में दो ही फ्लाइट चलती थी। हमें बहुत टेंशन हो गई कि शो में सिंगर नहीं होगा तो शो होगा कैसे! रफ़ी साहब एयरपोर्ट जा चुके थे। हम लोग तुरंत गाड़ी में बैठकर भागे। तब तक रफ़ी साहब फ्लाइट के अंदर बैठ भी चुके थे। उस ज़माने में सेक्युरिटी वगैरह का इतना झंझट नहीं था। इसलिए मैं तुरत-फुरत फ्लाइट के अंदर गया और रफ़ी साहब को पूरा मामला बताया। उनसे रुकने की गुजारिश की। रफ़ी साहब ने एक सेकंड के लिए भी नहीं सोचा और फ्लाइट से उतर गए।’
कहते हैं कि इंसान चला जाता है, उसकी बातें रह जाती हैं। रफ़ी साहब के नाम बहुत मशहूर शेर है- चाल वो चल कि पस-ए-मर्ग तुझे याद करें, काम वो कर कि ज़माने में तेरा नाम रहे।
दुनिया में आपको फनकारों के फैन मिलेंगे, लेकिन रफ़ी साहब के सिर्फ मुरीद मिलेंगे। रफ़ी साहब ने हर एक्टर को अपनी आवाज़ दी है, मगर एक ऐसे एक्टर जो खुद बहुत बड़े सिंगर थे, उनको भी अपनी आवाज़ दी। वो थे किशोर कुमार। फिल्म का नाम है ‘शरारत’ और गाना है "अजब है दास्तां तेरी ए ज़िंदगी’।
अपना ख़याल रखिए, खुश रहिए।